Ouers hof toe om kleuter se dood te voorkom | Maroela Media
Tafida Raqeeb. (Foto: www.change.org)
Die ouers van 'n vyfjarige dogtertjie wat tans in 'n koma in 'n hospitaal in Londen lê, het hulle na die hof gewend om te voorkom dat die masjiene afgeskakel word wat hul kind tans aan die lewe hou.
Independent berig Shelina Begum (39) en Mohammed Raqeeb (45) het Dinsdag 'n aansoek by die hooggeregshof in Londen ingedien om te versoek dat die hof oor die saak beslis.
Volgens berigte ly Tafida Raqeeb (5) aan 'n seldsame toestand wat veroorsaak dat daar abnormale konneksies tussen are en slagare in haar liggaam is. Nadat 'n aar in haar brein op 9 Februarie vanjaar gebars het, het sy in 'n koma gegaan en word sy sedertdien in die Royal London Hospital behandel.
Dokters by dié hospitaal meen 'n operasie sal tevergeefs wees en daar is niks meer wat vir die dogtertjie gedoen kan word nie. Hulle beveel aan dat die lewensondersteuningsmasjiene waaraan sy gekoppel is, afgeskakel moet word sodat sy toegelaat word om te sterf.
Tafida se ouers glo egter hul kind kan steeds herstel indien sy nog tyd gegun word. Hulle dring daarop aan dat hulle toegelaat moet word om Tafida na 'n kinderhospitaal in Italië te neem vir verdere behandeling.
Begum en Raqeeb voer in hul hofaansoek aan dat hulle wetlik Tafida se ouers is en daarom wetlik die enigstes is wat besluite oor haar kan neem. Die ouerpaar het aan die hof gesê Tafida word tans teen haar wil in die Royal London Hospital gehou.
Volgens BBC het dokters by 'n hospitaal in Genoa, Italië, reeds aangedui dat hulle bereid is om Tafida te behandel. Daar sal Tafida nie voldoen aan die vereistes om breindood verklaar te word nie en sal sy dus nie van lewensondersteuning afgehaal word nie.
Medici by die Royal London Hospital weier egter dat die kleuter na Italië oorgeplaas word. Hulle hou vol daar is nie meer hoop vir Tafida nie en dit sal in haar beste belang wees om die masjiene af te skakel en slegs voort te gaan met palliatiewe sorg.
Begum sê dit is hartverskeurend om haar dogtertjie so te sien. "Ons kan nie net opgee as daar 'n kans is dat sy kan oorleef nie," het sy gesê.
In 2017 het 'n Britse hof besluit dat die 11 maande oue Charlie Gard, wat aan die uiters seldsame enkefalo-miopatiese mitochondriale DNS-ledigingsindroom (MDDS) gely het, van asemhalingsmasjiene afgehaal moet word. Dit het gekom nadat Charlie se ouers maande lank in 'n ingewikkelde regsgeding gewikkel was om alternatiewe behandeling vir Charlie aan te vra nadat die hospitaal aangeraai het dat hy 'n vreedsame dood moet sterf.
Klein Charlie is dood kort nadat die asemhalingsmasjiene afgeskakel is.
Sterkte aan die ouers en hoop jul versoek word goedgekeur. Sekerlik het die kind se ouers meer reg op besluitneming as die hospitaal.
Oe dis hartseer…. sterkte aan die ouers…….bid vir julle…
Wie is hulle om te sê?
Dokters het al vele male prognoses sonder enige hoop of vooruitsig op herstel gemaak, waarna God ingegryp en Sy almag bewys het. Ek is self ´n bewys daarvan.
Hoe kan die dokters/staat die laaste sê hê en oor die kind se lewe/dood besluit – veral as daar nog hoop is, al dink/glo hulle nie so nie?
As die kleutertjie een van die dokters in die Royal LONDEN hospitaal se kind was… sou hy presies dieselfde gedoen het… om vir sy kind te veg!!! Die ouers betaal mos inelkgeval self vir die behandeling.. so wie is die spul om namens hulle te wil besluit??
Dit moet een van die moeilikste besluite van enige ouer wees?? om toestemming te gee om die masjien af te sit…wat haar aan die lewe hou. N ouer weet wat die beste sal wees vir hul kind, en die ouers Glo en vertrou dat klein Tafida n tweede kans het en ek bid en ek hoop dat al hul wense sal waar word, en met die regte behandeling dat Tafida sal genees word, en dat sy self asem sal kan haal… sterkte aan die ouers ek kan nie wag om die opvolg te lees en veral om die wonderwerk te… Lees meer »